TÁJÉKOZTATÓ

ONLINE MTA DOKTORI VÉDÉSRŐL

A 9/2025 (VII. 29.) elnöki határozat és a Doktori Tanács 2020. szeptember 2-ai határozata értelmében lehetőség nyílik az MTA doktori védések online történő megtartására.

Az online nyilvános vita a doktori nyilvános vita virtuális térbe átültetett változata, ahol a Doktori Szabályzat tartalmi elemei semmiben nem változnak.

A Doktori Tanács döntése alapján elektronikus nyilvános vita csak abban az esetben szervezhető, ha a védésen a jelölt, a hivatalos bírálók és a bírálóbizottság online jelenléte képpel és hanggal, valamint a vitában a hozzászólás lehetősége biztosítható.

Aki közönségként a nyilvános vitán részt kíván venni, annak az Akadémia honlapján, a nyilvános vita meghirdetési felületén, az eseménynaptárban lévő zoom link segítségével van lehetősége csatlakozni az adott védéshez.

Írásban, aláírását vállalva a vita napját megelőző nap déli 12 óráig bárki észrevételt tehet a doktori művet illetően. A hozzászólást a Doktori Tanács Titkársága tudományterületileg illetékes szakreferensének kérjük megküldeni.

A vita megszervezéséhez szükséges technikai feltételek mind a jelölt, mind a közreműködők, valamint a közönség vonatkozásában a következők: számítógép, mikrofon, hangszóró, kamera, ezen túlmenően az internet sebességre min. 100 Mbit/s adatforgalom ajánlott. Online nyilvános vita kizárólag akkor szervezhető, ha a technikai feltételek a jelölt és valamennyi hivatalos bíráló és bírálóbizottsági tag részéről adottak, a Doktori Szabályzatban előírt jelenléti szabályok figyelembevételével.

A nyilvános vita lebonyolításához szükséges technikai feltételeket az MTA részére a Létesítménygazdálkodási Központ (LGK) biztosítja. A nyilvános vitán a Doktori Tanács Titkárságának illetékes munkatársa mindvégig részt vesz. A nyilvános vita végén, a bizottság zárt ülésének és a szavazásnak a lebonyolítása érdekében a közönség a technikai segítők közreműködésével, a zoom várószoba funkció használatával átmenetileg elhagyja a virtuális üléstermet. Az eredményhirdetésen való részvétel a várószobából való visszaléptetéssel valósul meg.

Az online védés esetén az MTA LGK munkatársai technikai segítséget kizárólag a jelölt és a bírálóbizottság, valamint az opponensek és a védésen hivatalból résztvevők számára tudnak biztosítani, a közönség számára nem áll módjukban technikai segítséget nyújtani.

Az online MTA doktori védésről hivatalos hang- és képfelvétel készül. Az online védésen résztvevők a védésre való belépéssel tudomásul veszik, hogy az online nyilvános vitáról hivatalos információ nyújtására kizárólag az MTA jogosult, a résztvevők önálló hang- és képfelvétel készítésére nem jogosultak.

Budapest, 2025. augusztus 1.

 MTA Doktori Tanács Titkársága